Το ζευγάρι των συνταξιούχων είχε στη βίλα τους δεκάδες αρχαία αντικείμενα καθώς και όπλα. Σηνελήφθησαν για εμπλοκή σε υπόθεση αρχαιοκαπηλίας και παράνομη οπλοκατοχή.

Μεγάλος αριθμός αρχαίων αντικειμένων, που εμπίπτουν στη νομοθεσία περί Αρχαιοτήτων, καθώς επίσης και παράνομος οπλισμός, βρέθηκαν στην κατοχή ζεύγους Γερμανών συνταξιούχων, 74 και 71 χρόνων, που ζουν περί τα 30 χρόνια στην περιοχή Πέρδικας Θεσπρωτίας. Το ανδρόγυνο διατηρούσε δύο κατοικίες, στην μία εκ των οποίων βρέθηκαν και κατασχέθηκαν τα αρχαία και τα όπλα, ενώ στην άλλη εντοπίσθηκε παράνομο εργαστήριο κατασκευής εκμαγείων αρχαίων αντικειμένων.

Σε βάρος των δύο συνταξιούχων, που συνελήφθησαν, σχηματίστηκε δικογραφία περί παράβασης της νομοθεσίας για την προστασία των αρχαιοτήτων και εν γένει της πολιτιστικής κληρονομιάς, καθώς και για παραβάσεις της νομοθεσίας περί όπλων και περί ραδιοσταθμών.

Ειδικότερα, κατά της διάρκεια έρευνας αστυνομικών της υποδιεύθυνσης Ασφαλείας Ιωαννίνων στα δύο σπίτια του ζεύγους, παρουσία δικαστικού λειτουργού, στο ένα βρέθηκαν και κατασχέθηκαν:

άνω τμήμα αμφορέα, το οποίο χρονολογείται μεταξύ των ετών 200 π.Χ. έως 100 μ.Χ.,

χοντροειδές αγγείο, το οποίο χρονολογείται μεταξύ των ετών 500 π.Χ. έως 200 π.Χ.,

ολόκληρος ακέραιος αμφορέας, ο οποίος χρονολογείται μεταξύ των ετών 200 π.Χ. έως 100 μ.Χ.,

ακέραιος αμφορέας με τις λαβές του εκ των οποίων η μία είναι σπασμένη, ο οποίος χρονολογείται μεταξύ των ετών 400 π.Χ. έως 200 π.Χ.,

λαβή αμφορέα και τμήμα από λαιμό και λαβές μικρού αμφορέα,

βάση ανοικτού αγγείου,

θραύσμα λαιμού Πυθοαμφορέα, το οποίο χρονολογείται περίπου στο έτος 1000 μ.Χ.,

δύο ασημένια νομίσματα Μακεδονικής Ελληνιστικής εποχής, τα οποία χρονολογούνται περίπου το έτος 400 π.Χ.,

δερμάτινη ζώνη με ένθετα μεταλλικά διακοσμητικά στοιχεία, η οποία χρονολογείται μεταξύ των ετών 1800 έως 1900 μ.Χ.,

μικρή μεταλλική κυλινδρική θήκη - μενταγιόν, η οποία χρονολογείται περίπου το έτος 1800 μ.Χ.,

δύο εξαρτήματα παραδοσιακής φορεσιάς, η οποία χρονολογείται περίπου το έτος 1800 μ.Χ.,

δύο βραχιόλια, τα οποία χρονολογούνται περίπου το έτος 1800 μ.Χ.,

μεταλλικό δαχτυλίδι, το οποίο χρονολογείται περίπου το έτος 1800 μ.Χ.,

δίκαννο λειόκαννο κυνηγετικό όπλο με προσαρμοσμένο φακό,

πιστόλι beretta, διαμετρήματος 7,65 mm και δύο γεμιστήρες με 15 φυσίγγια,

ραβδωτό τυφέκιο μάρκας erma - werke, διαμετρήματος 0,22΄' long, με γεμιστήρα με τέσσερα φυσίγγια καθώς και σιγαστήρα και διόπτρα,

63 φυσίγγια, διαμετρήματος 7,65 mm,

795 φυσίγγια, διαμετρήματος 0,22 ιντσών, και

φορητός ασύρματος - πομποδέκτης.

Επάνω στα κατασχεθέντα αρχαία αντικείμενα βρέθηκαν ταμπέλες αναλυτικής περιγραφής τους και χρονολογίας.

Ο αρχαιολόγος Στέφανος Βασιλειάδης, ο οποίος εκλήθη να αξιολογήσει τα αντικείμενα, είπε πως πιθανόν να έχουν ανασυρθεί από ναυάγιο για εμπορικούς αμφορείς από τους οποίους επιβεβαιώνονται οι εμπορικές σχέσεις των Θεσπρωτών με άλλες αρχαίες πόλεις.

Στο δεύτερο οίκημα των ζεύγους των αλλοδαπών εντοπίσθηκε παράνομο εργαστήριο κατασκευής εκμαγείων αρχαίων αντικειμένων, με 12 εκμαγεία, απεικονίζοντα ανδρική μορφή και μήτρα κατασκευής τους, καθώς και πλάκα με ανάγλυφη διακόσμηση φτιαγμένη από εκμαγείο.

Σε εξέλιξη βρίσκεται η έρευνα προκειμένου να διαπιστωθεί ο τρόπος και ο χρόνος απόκτησης των κατασχεθέντων αντικειμένων. Τα αρχαία αντικείμενα θα παραδοθούν στην Εφορεία Αρχαιοτήτων Θεσπρωτίας, ενώ τα κατασχεθέντα όπλα θα αποσταλούν για περαιτέρω εργαστηριακή εξέταση.

Προανάκριση για την υπόθεση διενεργεί η υποδιεύθυνση Ασφάλειας Ιωαννίνων. Οι συλληφθέντες θα οδηγηθούν στον εισαγγελέα Πλημμελειοδικών Θεσπρωτίας.

Φωτο αρχείου